b'\n_START_ARTICLE_\nVelika nagrada Velike Britanije 1988\n_START_SECTION_\nPred dirko\n_START_PARAGRAPH_\nOb \xc5\xa1tirideseti obletnici dirkali\xc5\xa1\xc4\x8da Silverstone Circuit je bil velik del dirkali\xc5\xa1\xc4\x8da in spremljevalnih objektov obnovljenih ali povsem na novo zgrajenih. Nigel Mansell je napovedal da bo pred za\xc4\x8detkom naslednje sezone 1989 prestopil v mo\xc5\xa1tvo Ferrari. K temu ga je vzpodbudilo sedem zaporednih odstopov na dirkah in ve\xc4\x8d nesre\xc4\x8d pri veliki hitrosti na petkovem treningu zaradi te\xc5\xbeav Williamsa z aktivnim podvozjem.\n_START_SECTION_\nKvalifikacije\n_START_PARAGRAPH_\n\xc5\xa0tartna vrsta je bila zelo neobi\xc4\x8dajna za to sezono, saj sta prvo vrsto zasedla dirka\xc4\x8da Ferrarija, Gerhard Berger in Michele Alboreto. Prvi\xc4\x8d v tej sezoni pa v prvi vrsti bi bilo niti enega od dirka\xc4\x8dev McLarna, ki sta tokrat zasedla drugo vrsto, Ayrton Senna pred Alainom Prostom. Marchova dirka\xc4\x8da Mauricio Gugelmin in Ivan Capelli pa sta z uvrstitvijo v tretjo vrsto pripravila veliko presene\xc4\x8denje. Mansell se je uvrstil \xc5\xa1ele na enajsto mesto, medtem ko se je njegov mo\xc5\xa1tveni kolega Riccardo Patrese kvalificiral \xc5\xa1ele kot petnajsti.\n_START_SECTION_\nDirka\n_START_PARAGRAPH_\nDirka je potekala v mo\xc4\x8dnem de\xc5\xbeju in je bila \xc5\xa1ele prva de\xc5\xbena dirka po dirki za Veliko nagrada Portugalske v sezoni 1985. Gerhard Berger je \xc5\xa1tartal najbolje, za njim pa se je zvrstil Senna. Prost pa je \xc5\xa1tartal obupno, saj je padel kar na deveto mesto. V tretjem krogu je Ivan Capelli zaradi te\xc5\xbeav z elektri\xc4\x8dnim sistemom padel po razvrstitvi nazaj. Do \xc5\xa1tirinajstega kroga so se za tretje mesto borili Mauricio Gugelmin, Alessandro Nannini in Mansell, Senna pa je v ovinku Bridge chicane prehitel Bergerja za vodstvo in kmalu za tem \xc5\xa1e Prosta za krog. Senna je za\xc4\x8del pove\xc4\x8devati prednost, v dvajsetem krogu je Mansell prehitel Nanninija in se prebil na \xc4\x8detrto mesto, nato pa se je Italijan \xc5\xa1e zavrtel in spustil mimo Gugelmina. Dva kroga kasneje je Mansell prehitel \xc5\xa1e Michela Alboreta in bil \xc5\xbee tretji, Prost pa je medtem odstopil zaradi okvare krmilnega sistema. Mansell je iskal mokre dele steze, da je hladil de\xc5\xbene pnevmatike, toda vseeno postavljal hitre \xc4\x8dase in v petdesetem krogu prehitel tudi Bergerja ter se prebil na drugo mesto, triindvajset sekund za Senno. Berger je zaradi premalo goriva zgubljal mesto za mestom, prav v zadnjem ovinku dirke je padel s petega na deveto mesto. Podobne te\xc5\xbeave je imel tudi drugi dirka\xc4\x8d Ferrarija Alboreto, ki mu je goriva zmanjkalo v triin\xc5\xa1estdesetem krogu. Senna je z lahkoto zmagal, drugo mesto je na zadovoljstvo gledalcev osvojil Mansell, ki je prekinil serijo odstopov v tej sezoni, tretje mesto pa kljub \xc5\xa1e dvema vrtenjema Nannini, ki je tako osvojil svoje prve stopni\xc4\x8dke. Gugelmin je s \xc4\x8detrtim mestom dosegel svojo prvo uvrstitev med dobitnike to\xc4\x8dk, prvo \xc5\xa1esterico pa sta zaklju\xc4\x8dila Nelson Piquet in Derek Warwick. Uvr\xc5\xa1\xc4\x8denih je bilo devetnajst dirka\xc4\x8dev, prvih pet pa v istem krogu.'